**Okrúhly stôl v rámci projektu Odborové zväzy podporujú integráciu migrantov a utečencov vo vzdelávacom systéme**

Aké možnosti majú školské odborové zväzy pri zabezpečovaní integrácie študentov, učiteľov a ostatných zamestnancov školstva z radov migrantov a utečencov? Ako môžu odbory na tejto téme efektívne spolupracovať s ostatnými zainteresovanými stranami? Ako môžu školské odbory lepšie zastupovať hlas svojich členov z prostredia utečencov a migrantov? Týmito a ďalšími dôležitými otázkami týkajúcimi sa začlenenia migrantov a utečencov do európskych vzdelávacích systémov sa zaoberali členovia ETUCE počas okrúhleho stola v rámci projektu „ETU4REF - Odborové zväzy vo vzdelávaní podporujú integráciu utečencov a migrantov“, ktorý sa konal v dňoch 14. – 15. januára 2025 v Dubline. Náš odborový zväz zastupoval vedúci Úradu zväzu Juraj Stodolovský, ktorý je zároveň členom poradnej skupiny k projektu.

Išlo už o druhý okrúhly stôl organizovaný v rámci tohto projektu. Cieľom projektu je posilniť schopnosť odborových zväzov podporovať integráciu utečencov a migrantov vo vzdelávaní, pomôcť riešiť problémy, ktorým čelia pedagogickí a odborní zamestnanci pri začleňovaní študentov z radov utečencov a migrantov a tiež prispieť k tomu, aby učiteľská profesia bola príťažlivejšia pre utečencov a migrantov v celej Európe. Počas okrúhleho stola, ktorý organizoval partner projektu Odborový zväz učiteľov v Írsku (INTO) sa zišlo viac ako 60 odborníkov a zástupcov z členských organizácií ETUCE. Účastníci diskutovali o zisteniach z projektového výskumu týkajúcich sa špecifických profesionálnych potrieb učiteľov pokiaľ ide o začlenenie žiakov a študentov z radov migrantov a utečencov do vzdelávacieho systému, ako aj podeliť sa o osvedčené kroky a postupy odborových zväzov pri začleňovaní týchto skupín zamestnancov do svojej členskej základne. Okrem toho boli pracovné skupiny venované diskusii o vývoji otvoreného online kurzu (MOOC) na podporu vzdelávania učiteľov v oblasti začleňovania migrantov a utečencov.

Ústrednou témou viacerých panelov rečníkov bol írsky vzdelávací systém, ktorý čelí novým výzvach pri začleňovaní migrantov a utečencov do vzdelávacieho systému. Medzi vystupujúcimi boli zástupcovia ministerstva školstva, riaditelia škôl a zástupcovia programu, ktorý podporuje kvalifikovaných učiteľov migrantov pri vstupe do írskeho vzdelávacieho systému (Migrant Teacher Project). Okrem toho mali účastníci možnosť vypočuť si skúsenosti s inklúziou od bývalej študentky, ako aj od učiteľky pochádzajúcej z prostredia migrantov, ktorá sa venuje podpore profesijného rozvoja učiteľov v oblasti inklúzie a diverzity. Nakoniec všetky štyri írske členské organizácie ETUCE prezentovali svoju prácu pri začleňovaní migrantov a utečencov do svojich odborárskych štruktúr.

Na druhý deň boli súčasťou programu aj návštevy niekoľkých miestnych škôl, vrátane Národnej školy Paradise Place Educate Together, Central Model Senior School a Coláiste Pobail Lorcáin. Tieto návštevy sa ukázali ako veľmi inšpiratívne a umožnili účastníkom z prvej ruky vidieť, ako sa politiky a iniciatívy, o ktorých sa diskutovalo v prvý deň, implementujú v praxi.